作者:陳允平
標題:寶鼎見・寶鼎現
內容:六鰲初駕，縹緲蓬閬，移來洲島。還又是、梅飄冰泮，一夜青陽回海表。漸媚景、傍元宵時候，花底餘寒料峭。更喜報、三邊晏靜，人樂清平宇宙。畫鼓簇隊行春早。擁煙花、粉黛繚繞。開洞府、桃源路窈。戟外東風吹岸柳。正翠靄、映星橋月榭，十里紅蓮綻了。慶萬家、珠簾半卷，綽約歌裙舞袖。重錦繡幄圍香，闔鳳管鸞絲環奏。望非煙非霧，春在壺天易曉。早隱隱、半空星斗。看取收燈後。趁鳳書、吹入黃扉，立馬金門玉漏。